钦定古今图书集成/明伦汇编/氏族典/第237卷 > 张宴之
## 钦定古今图书集成/明伦汇编/氏族典/第237卷 > 张宴之

按《北齐书张宴之传》：“宴之字熙德，幼孤，有至性，为母
邓氏教诲，动依礼典。从尔朱荣平元颢，赐爵武成子，
累迁尚书二千石郎中。高岳征颍川，复以为都督中
兵参军，兼记室。宴之文士，兼有武干，每与岳帷帐之
谋，又常以短兵接刃，亲获首级，深为岳所嗟赏。天保
初，文宣为高阳王纳宴之女为妃，令赴晋阳成礼。宴”
之后园陪䜩，坐客皆赋诗。宴之诗云：“天下有道，主明
臣直。虽休勿休，永贻世则。”文宣笑曰：“得卿箴讽，深以
慰怀。”后行北徐州事，寻即真，为吏人所爱。御史崔子
武督察州郡，至北徐州，无所案劾，唯得百姓所制《清
德颂》数篇。乃叹曰：“本求罪状，遂闻颂声。”迁兖州刺史，
未拜卒，赠齐州刺史。